**Informatīvais ziņojums “Par Eiropas Savienības Tiesas spriedumu lietā C‑151/14 *Eiropas Komisija pret Latvijas Republiku”***

***(par zvērināta notāra pilsonības nosacījuma atbilstību Eiropas Savienības tiesībām)***

Informatīvais ziņojums ir sagatavots atbilstoši Ministru kabineta 2008. gada 2. decembra noteikumu Nr. 995 “Kārtība, kādā sagatavo un apstiprina Latvijas Republikas nostājas projektu un nodrošina Latvijas Republikas pārstāvību Eiropas Savienības Tiesā un Eiropas Brīvās tirdzniecības asociācijas tiesā” 4.6. apakšpunktā noteiktajam, ka Tieslietu ministrija ziņo Ministru kabinetam, ja Eiropas Savienības Tiesā pasludināts nolēmums lietā pret Latvijas Republiku vai Eiropas Savienības Tiesā izskatāmais jautājums skar būtiskas Latvijas Republikas intereses.

Tieslietu ministrija informē, ka Eiropas Savienības Tiesa 2015. gada 10. septembrī ir pasludinājusi spriedumu lietā C-151/14 *Eiropas Komisija pret Latvijas Republiku*, kurā norādīts, ka Latvijas Republikas tiesību sistēmā nostiprinātais pilsonības nosacījums zvērināta notāra iecelšanai amatā ir pretrunā Līguma par Eiropas Savienības darbību 49. panta nosacījumiem.

Prasības pieteikumā Eiropas Komisija bija lūgusi Eiropas Savienības Tiesu atzīt, ka Latvijas Republika, iecelšanu notāra amatā pakārtojot pilsonības nosacījumam, nav izpildījusi Līguma par Eiropas Savienības darbību 49. un 51. pantā paredzētos pienākumus.

Saskaņā ar Līguma par Eiropas Savienības darbību 49. pantu ikvienas Eiropas Savienības dalībvalsts pilsonis var uzsākt un izvērst darbību citā dalībvalstī kā pašnodarbinātais. Savukārt Līguma par Eiropas Savienības darbību 51. pantā ir noteikts, ka iepriekšminētās tiesības nav attiecināmas uz tādām darbības jomām, ar kurām tiek nodrošināta dalība valsts varas īstenošanā.

Latvijas Republika uzturēja pozīciju, ka Latvijas Republikas pilsonības nosacījums ir attaisnojams un nav pretrunā Eiropas Savienības tiesībām, jo notāram Latvijas Republikā ir piešķirtas tādas funkcijas, kas tieši nodrošina dalību valsts varas īstenošanā.

Eiropas Savienības Tiesa spriedumā lietā C-151/14 *Eiropas Komisija pret Latvijas Republiku* uzsvēra, ka notāra darbības, kā tās ir noteiktas pašreizējā Latvijas Republikas tiesību sistēmā, nav uzskatāmas par tiešu un konkrētu dalību valsts varas īstenošanā. Tādējādi Latvijas Republikas tiesību sistēmā nostiprinātais pilsonības nosacījums notāru iecelšanai amatā ir pretrunā ar Līguma par Eiropas Savienības darbību 49. pantā noteikto, radot aizliegtu diskrimināciju pilsonības dēļ.

No Eiropas Savienības Tiesas sprieduma lietā C-151/14 *Eiropas Komisija pret Latvijas Republiku* izriet, kanākotnē par notāru Latvijas Republikā varēs kļūt arī citu Eiropas Savienības dalībvalstu pilsoņi.

Lai novērstu ar Eiropas Savienības Tiesas spriedumu lietā C-151/14 *Eiropas Komisija pret Latvijas Republiku* konstatēto nacionālo tiesību aktu neatbilstību Eiropas Savienības tiesībām un izvairītos no iespējamiem finansiālu sankciju riskiem, ir nepieciešams veikt grozījumus Notariāta likumā. Proti, ir nepieciešams Notariāta likuma 9. panta 1. punktu izteikt citā redakcijā, kas paredzētu, ka par zvērinātiem notāriem var būt personas, kas ir Eiropas Savienības pilsoņi.

Vēršam uzmanību, ka Latvijas Republikai nekavējoties ir jāuzsāk nepieciešamo darbību veikšana, lai saprātīgā termiņā novērstu ar Eiropas Savienības Tiesas spriedumu lietā C-151/14 *Eiropas Komisija pret Latvijas Republiku* konstatēto nacionālo tiesību aktu neatbilstību Eiropas Savienības tiesībām. Pretējā gadījumā Eiropas Komisijai būs tiesības atkārtoti vērsties Eiropas Savienības Tiesā, savukārt Eiropas Savienības Tiesai ar otro spriedumu būs tiesības piemērot Latvijas Republikai finansiālas sankcijas – gan sodanaudu, gan kavējuma naudu, neizslēdzot vienu vai otru. Šobrīd Latvijas Republikai minimālā soda nauda ir noteikta 397 000 *euro* apmērā, savukārt kavējuma nauda ir noteikta no 475,20 *euro* līdz 28 512 *euro* apmērā par katru kavējuma dienu.

Tieslietu ministrs Dzintars Rasnačs

25.09.15. 10:30

507

K. Freimanis

67036920, kristaps.freimanis@tm.gov.lv